CELEX: 62007TO0127
Language: lt
Date: 2008-06-10 00:00:00
Title: 2008 m. birželio 10 d. (date) Pirmosios instancijos teismo (apeliacinė kolegija) nutartis. # Francesco Bligny prieš Europos Bendrijų Komisiją. # Apeliacinis skundas - Viešoji tarnyba - Atviras konkursas. # Byla T-127/07 P.

PIRMOSIOS INSTANCIJOS TEISMO (apeliacinių skundų kolegija) NUTARTIS
      2008 m. birželio 10 d.
      Byla T‑127/07 P
      Francesco Bligny
      prieš
      Europos Bendrijų Komisiją
      „Apeliacinis skundas – Viešoji tarnyba – Atviras konkursas – Leidimo dalyvauti sąlygos – Atsisakymas taisyti testą raštu – Pranešimas apie konkursą – Neišsami paraiška – Pilietybės įrodymas – Akivaizdžiai nepagrįstas apeliacinis skundas“
      Dalykas: Apeliacinis skundas, pateiktas dėl 2007 m. vasario 15 d. Europos Sąjungos tarnautojų teismo (antroji kolegija) nutarties Bligny prieš Komisiją (F‑142/06 ir F‑142/06 AJ, dar nepaskelbta Rinkinyje), panaikinimo.
      
      Sprendimas: Atmesti apeliacinį skundą. Francesco Bligny padengia savo ir Komisijos bylinėjimosi išlaidas.
      
      Santrauka
      1.      Pareigūnai – Principai – Teisėtų lūkesčių apsauga
      2.      Pareigūnai – Konkursas – Leidimo dalyvauti sąlygos
      (Pareigūnų tarnybos nuostatų III priedo 2 ir 5 straipsniai)
      1.      Pateisinamos klaidos sąvoka, kuri matyti iš teismų praktikos, susijusios su terminais ieškiniui pareikšti, pagal analogiją
         taikytina privalomam terminui, numatytam pateikti aktą ar dokumentą pačiai administracijai. Taikant teisinio saugumo ir teisėtų
         lūkesčių apsaugos principus ši sąvoka yra susijusi tik su išimtinėmis aplinkybėmis, kai būtent dėl administracijos kaltės
         buvo padaryta klaida, nes išimtinai ar iš esmės dėl jos elgesio sąžiningam asmeniui, kuris elgiasi taip rūpestingai, kaip
         reikalaujama iš pakankamai apdairaus asmens, kilo pagrįstų neaiškumų.
      
      (žr. 40 ir 41 punktus)
      Nuoroda: 1991 m. gegužės 29 d. Pirmosios instancijos teismo sprendimo Bayer prieš Komisiją, T‑12/90, Rink. p. II‑219, 29 punktas.
      
      2.      Dėl paraiškos dalyvauti konkurse įsidarbinti Europos viešojoje tarnyboje, kurio sąlygose aiškiai ir nedviprasmiškai nurodyta
         būtinybė pridėti kandidato pilietybės įrodymą, antraip paraiška bus pripažinta negaliojančia, sąžiningas kandidatas, kuris
         elgiasi taip rūpestingai, kaip reikalaujama iš pakankamai apdairaus asmens, ir kuris negalėjo pagrįstai prieiti prie išvados,
         kad jo paraiška galėjo būti priimtina jam nepridėjus tokio įrodymo, net jei paraiškoje nebuvo nukreipiama į pranešimo apie
         konkursą nuostatas, kuriose įtvirtinta ši pareiga, negalėjo būti suklaidintas.
      
      (žr. 44–46 punktus)